Kristen Touborg (SF), 1997-11-27:
Jeg vil godt allerførst knytte nogle kommentarer til Enhedslistens forslag, lovforslag nr. L 27, og med det samme sige, at det forslag kan SF støtte.
Vi finder, det er hensigtsmæssigt at gå ind og give nogle meldinger i tide, så der ikke bliver foretaget flere milliardfejlinvesteringer, end der allerede er blevet foretaget.
Derfor er det vores grundlæggende holdning, og det gælder også for vores eget forslag, at det er en god idé, at Folketinget melder ud med nogle langsigtede linjer, og det er reelt det, der ligger i Enhedslistens forslag.
Det er bare et foreløbigt stop for at undgå, at man i en overgangsperiode, inden Folketinget i øvrigt får lavet et færdigt lovgrundlag, går hen og får en situation, hvor der f.eks. kommer en voldsom masse ansøgninger om zonetilladelse
til store svinefarme
Sådanne ansøgninger gælder en tilladelse over en årrække, og man kan sige, at det ville indebære, at der kunne komme store fejlinvesteringer, som vi bør undgå.
Vi bør selvfølgelig i stedet for melde ud til landmændene, hvad der er Folketingets ønsker, og hvad det langsigtede mål er, så man undgår disse fejlinvesteringer.
Om vores forslag, B 70, sagde fødevareministeren, at VVM-godkendelserne er gode nok, og at det sådan set er tilstrækkeligt til at styre de store enheder.
Det er jeg ikke enig med fødevareministeren i.
Jeg mener ikke, der er lagt tilstrækkelige muligheder ud til de folkevalgte for f.eks. at sikre, at et område, hvor der er mange svin i forvejen, ikke bliver yderligere udvidet.
Jeg lyttede også efter, at fødevareministeren samtidig sagde, at der kan være mange andre legale grunde til, at man ikke ønsker at have mere end 250 dyreenheder.
Til det vil jeg gerne sige, at det er jeg glad for at ministeren udtrykker fra talerstolen, for der er klart nok en bred vifte af elementer, som vi skal benytte os af her.
Det er ikke så enstrenget, at man kan sige, at kører man ind på ét område, vil man dermed gå ind og få bedre forhold generelt set. Noget af det, der er gået som en rød tråd gennem debatten, er, at man skulle afvente Strukturudvalgets forslag, og det vil jeg medgive at man godt kunne have afventet.
Når vi alligevel har besluttet at tage debatten her, er det på baggrund af, at det kunne se ud, som om udvalget eller dele af udvalget på en eller anden måde havde fundet facit, før regnestykket rigtig var stillet op.
Det er medvirkende til, at vi har fundet, det ville være en rimelig fornuftig ting, at vi i dag fik en debat om disse ting.
Jeg kan også sige, at det er meget i forlængelse af det, som statsministeren har udtalt.
Jeg er utrolig enig i alle de udsagn, som hr. Peter Christensen kom med, og det er så kun et spørgsmål om, hvordan man får det udmøntet.
Også her kan man sige, at hr. Peter Christensen, da han talte om beslutningsforslag nr. B 70, udtrykte, at man skal afvente udvalgets anbefalinger, men jeg opfatter hr. Peter Christensens tale sådan, at også Socialdemokratiet har visse bekymringer over de meget store bedrifter, der ligger ud over 250 dyreenheder. En af grundene til, at vi har fremsat forslaget nu, er også, at der indtil dato eller i hvert fald indtil udgangen af 1996 var oprettet ca. 1.000 bedrifter med over 250 dyreenheder.
Hr. Henning Urup fra Venstre sagde sådan set ikke andet om vores forslag, end at man ville afvente udvalgets arbejde, og det har jeg redegjort for, hvordan vi ser på.
De Radikales fru Vibeke Peschardt hørte jeg på den måde, at De Radikale vil have løst problemet med strukturudviklingen.
Jeg forstår det sådan, at De Radikale ønsker, at den strukturudvikling, der foregår i øjeblikket, skal stoppes, og det er vi meget enige i.
Så må vi se, om vi kan finde de redskaber, der skal til.
Afslutningsvis vil jeg sige, at såvel lovforslag nr. L 27 som beslutningsforslag nr. B 70
kun er elementer på en vej hen imod en mere dyreetisk og økologisk forsvarlig svineproduktion.
Der er flere, der har været inde på, at disse forslag ikke alene vil kunne løse problemerne.
Det er jeg helt, helt enig i at de ikke vil, men de er elementer i en lang række af de elementer, der skal til, for at vi kan få ordentlige forhold for vores svineproduktion, og for at vi kan få en struktur fremover, som er hensigtsmæssig for Danmark som helhed.